google/wiki40b huggingface dataset:
גומי סינתטי

גומי סינתטי הוא תחליף לגומי, בעל תכונות משופרות. פולימרים מסוגים אחדים משמשים כגומי סינתטי. 
לראשונה נוצר גומי סינתטי בשנת 1910 על ידי הכימאי הרוסי סרגיי לבדב. יישום הטכנולוגיה נולד מתוך מחקרים שפורסמו בשנות ה-30 של המאה ה-20, שנכתבו על ידי קאורותרס והמדען הגרמני הרמן שטודינגר. מחקרים אלו הובילו בשנת 1931 ליצירת אחת הצורות היותר מוצלחות של גומי סינתטי הידוע בתור "נאופרן". נאופרן עמיד מאוד לחום ולכימיקלים כגון נפט ודלק. משתמשים בו בצינורות דלק ובתור חומר בידוד במכונות.
ב-1935 הצליחו המדענים הגרמנים לסנתז את הראשון מתוך סדרה של חומרים סינתטים הידועים בשם "גומיות בונא". הם היו "קופולימרים", כלומר הפולימר שלהם נוצר לא ממונומר יחיד, אלא משני מונומרים. אחד החומרים האלו, קופולימר של בוטאדיאן וסטירן הידוע כ-"GR-S" (ראשי תיבות של Government Rubber Styrene), הפך לבסיס הייצור של הגומי הסינתטי בארצות הברית במהלך מלחמת העולם השנייה, שבה היה הגומי הסינתטי קריטי למאמץ המלחמתי, ויוצר במגוון רחב של צורות.
בעיה נוספת הייתה שגומי טבעי הוא נדיר יחסית בטבע, ועד אמצע שנת 1942 עברו לשליטה יפנית מרבית השטחים בהם ניתן להפיק את הגומי הטבעי. כתוצאה מכך יזמה ממשלת ארצות הברית פרויקטים עצומים כדי לזרז את ייצור הגומי הסינתטי, ועד סוף 1944 ייצרו את החומר יותר מ-50 מפעלי ענק. תפוקת ארצות הברית לבדה הייתה כפולה מייצור הגומי הטבעי בשנים שלפני המלחמה.
לאחר המלחמה לא שב עוד הגומי הטבעי למעמדו הקודם, במיוחד אחרי שהמדענים גילו דרך לסנתז איזופרן. ה-GR-S הגרמני נשאר כגומי הסינתטי המועדף בייצור גלגלי מכוניות. הגומי הסינתטי שיחק תפקיד חשוב במרוץ לחלל ובמרוץ החימוש הגרעיני.
הפרשת נתרן יחסית

הפרשת נתרן יחסית  (אנגלית: FeNa ;Fractional excretion of sodium) היא נוסחה ברפואה המשמשת לחישוב אחוז הנתרן, שהופרש בשתן, ביחס לכמות הנתרן שסוננה על ידי הכליה. הנוסחה משמשת לבירור הגורמים לאי ספיקת כליות חריפה.

הנוסחה במקרה בו המומס הוא נתרן - FeNa

FeNa = (כמות הנתרן בשתן X כמות הקריאטינין בדם) / (כמות הנתרן בדם X כמות הקראטנין בשתן) 
את כל הערכים יש לחשב במ"ג/ד"ל ולהכפיל ב 100 על מנת לקבל אחוז. 
הסיבה שהקראטנין נכנס למשוואה היא שהיחס בין כמות הקראטנין בדם לכמות הקראטנין בשתן מביאה אותנו לחישוב קצב הסינון הכלייתי או ה GFR

השימוש במשוואה והבנת התוצאה

ניתן לחלק את הסיבות לאי ספיקת כליות חריפה לשלוש
1. סיבות פרה-רנאליות. קרי המחלה הבסיסית איננה בכליה, אך ירידה בנפח התוך כלי ופגיעה באספקת הדם לכליה גורמת לפגיעה בתפקוד הכלייתי בשל. 
2. סיבות רנאליות - מחלה שמקורה בכליה עצמה שכעת באה לידי ביטוי באי ספיקת כליות חריפה. 
3. סיבה פוסט-רנאלית - לרוב חסימה מכנית של דרכי השתן. 
במקרים בהם רוצים להבדיל בין סיבה פרה-רנאלית לרנאלית נוכל להשתמש בנוסחה. 
ערך קטן מ 1% מדגים שני דברים, ראשית שהיכולת של הכליה לספוג מחדש את הנתרן שמורה, ושנית שלגוף יש חוסר בנוזלים ולכן ישנה ספיגה מוגברת של נתרן חזרה לגוף על מנת להגדיל את כמות הנוזלים. ועל כן במקרה כזה מדובר באי ספיקת כליות ממקור פרה-רנאלי או PRE RENAL AZOTEMIA דוגמת אי ספיקת לב, התייבשות, והלם תת-נפחי. 
ערך גדול מ 1% מדגים את שני הצדדים ההפוכים של אותו המטבע. ייתכן ויכולת הספיגה של נתרן נפגעה - כמו בעת מתן סוגים מסוימים של תרופות משתנות ושלא קיים חוסר בכמות הנוזל התוך כלית, ועל כן המקור לאי ספיקת הכליות הוא כליית או RENAL AZOTEMIA
אילם (אתר מקראי)

אֵילִם (לעיתים בכתיב מלא: אילים), הוא אתר מקראי אשר שימש כאתר החנייה השני במסלול נדודיהם של בני ישראל במדבר.

איזכוריו

אילם הוזכר לאחר פרשת המחסור במים שלושה ימים, ואירוע המים המרים שנהפכו למתוקים מכוחו של נס. מסכת אירועים זו זכתה לפרשנות ספרותית והלכתית רבה במרוצת הדורות. 
אילם תואר כנווה מדבר נוח לחנייה, בהיותו מוצל על ידי עצי דקל, ועשיר במזון זמין, כגון תמרים, בספר שמות: 
"וַיַּסַּע מֹשֶׁה אֶת יִשְׂרָאֵל מִיַּם סוּף וַיֵּצְאוּ אֶל מִדְבַּר שׁוּר וַיֵּלְכוּ שְׁלֹשֶׁת יָמִים בַּמִּדְבָּר וְלֹא מָצְאוּ מָיִם: וַיָּבֹאוּ מָרָתָה וְלֹא יָכְלוּ לִשְׁתֹּת מַיִם מִמָּרָה כִּי מָרִים הֵם עַל כֵּן קָרָא שְׁמָהּ מָרָה: וַיִּלֹּנוּ הָעָם עַל מֹשֶׁה לֵּאמֹר מַה נִּשְׁתֶּה: וַיִּצְעַק אֶל ה' וַיּוֹרֵהוּ ה' עֵץ וַיַּשְׁלֵךְ אֶל הַמַּיִם וַיִּמְתְּקוּ הַמָּיִם שָׁם שָׂם לוֹ חֹק וּמִשְׁפָּט וְשָׁם נִסָּהוּ: וַיֹּאמֶר אִם שָׁמוֹעַ תִּשְׁמַע לְקוֹל ה' אֱלֹהֶיךָ וְהַיָּשָׁר בְּעֵינָיו תַּעֲשֶׂה וְהַאֲזַנְתָּ לְמִצְותָיו וְשָׁמַרְתָּ כָּל חֻקָּיו כָּל הַמַּחֲלָה אֲשֶׁר שַׂמְתִּי בְמִצְרַיִם לֹא אָשִׂים עָלֶיךָ כִּי אֲנִי ה' רֹפְאֶךָ: וַיָּבֹאוּ אֵילִמָה וְשָׁם שְׁתֵּים עֶשְׂרֵה עֵינֹת מַיִם וְשִׁבְעִים תְּמָרִים וַיַּחֲנוּ שָׁם עַל הַמָּיִם" 
ולאחר החנייה באילם נסעו בני ישראל אל מדבר סין אליו הגיעו בט"ו באייר:
"וַיִּסְעוּ מֵאֵילִם וַיָּבֹאוּ כָּל עֲדַת בְּנֵי יִשְׂרָאֵל אֶל מִדְבַּר סִין אֲשֶׁר בֵּין אֵילִם וּבֵין סִינָי בַּחֲמִשָּׁה עָשָׂר יוֹם לַחֹדֶשׁ הַשֵּׁנִי לְצֵאתָם מֵאֶרֶץ מִצְרָיִם"

משמעות השם

מתוך ההקשר ניתן להבין כי את השם "אילם"/"אילים" פירשו בני ישראל כנראה במשמעות עצים כמו אלה, אלון וכדומה. בורי שיער, שהכתיב הקדום "אלם" התכוון לאלוהי המעיינות .
שיטה סלילנית

מאפיינים

לשיטה שורשים ארוכים ומסתעפים, המאפשרים לה לנצל מי תהום הנמצאים בעומק הקרקע. שורשי השיטה יכולים להגיע לעומק של 10 מטרים.
מספר רב של בעלי חיים מתגוררים על השיטה הסלילנית בצורת קיום טפיל פונדקאי.
בעונת הקיץ משירה השיטה עלים רבים ועומדת בשלכת קיץ חלקית.
בסתיו מתפתחים על ענפיה פרחים לבנבנים מדיפי ריח ובעלי צוף. חרקים רבים נמשכים אל הפרחים.
פירות השיטה הם תרמילים מסולסלים, ובתוכם ישנם זרעים קטנים וקשים. את זרעי השיטה מפיץ בעיקר צבי הנגב.
הצל שמטילים ענפי השיטה מגן על היצורים החיים המתקיימים בסביבתה מפני קרינת השמש החזקה. בין הענפים ומתחת לנוף העץ שוררת טמפרטורה נמוכה יותר מהטמפרטורה שבסביבה.
שיטה סלילנית היא צמח מוגן בישראל. העץ הוא בית הגידול של העש עשקוץ השיטים.
זה לא אותו דבר

FIGHT!

האלבום "זה לא אותו דבר" יצא גם במהדורה כפולה ומוגבלת הכוללת את דיסק הבונוס "FIGHT!", ובו גרסות אלקטרוניות ללהיטים שונים מכל הזמנים של עברי לידר, שהופק בשיתוף עם הנרי.
הר ברט

מקור השם

שמו של הר ברט ניתן לו בשנת 1916. 
ההר נקרא על שם רוברט ברט, שהיה המנתח הראשון שהגיע לעיר באנף בשנת 1885 מטעם הרכבת הקנדית-פסיפית, ואשר לאחר מכן כיהן כמשנה למושל השני של אלברטה, החל משנת 1915. 
ב-3 בנובמבר 1956 אושר השם רשמי על ידי וועדת השמות הגאוגרפית של קנדה.

הטיפוס על ההר

ההעפלה הראשונה לפסגת הר ברט בוצע על ידי סי.פ. הוגבום (CF Hogeboom), א.ה. בנט (A.H. Bent), ג'יימס אאוטראם (James Outram), אי. ג'י. ריצ'י (E.G. Ritchie) ו-ק.ד. מקללאנד (K.D. McClelland) בשנת 1916.
הודעות (יישום)

גרסת iOS

במקור, הודעות תוכנן להיות יישום לאייפון בלבד, עם הגבלה של שליחה וקבלת מסרונים בלבד. לאחר מכן, בגרסת iOS 3.0, נוספה תמיכה ב-Multimedia Messaging Service, ושמו של היישום שונה להודעות. בגרסת iOS 5, ליישום נוספה תמיכה ב-iMessage ועברה פורט ל-iPad ול-iPod Touch.

גרסת macOS

היישום הוכרז ב-16 בפברואר 2012 כחלק מגרסת המפתחים של macOS Mountain Lion. עם השחרור של היישום, הודעות החליפה את iChat בתור תוכנת מסרים מיידים ב-macOS. גרסת בטא חופשית של הודעות הייתה זמינה להורדה ל-macOS ליאון מהאתר של אפל עד יוני 2012.

תכונות

כמו בקודמו, ליישום יש הודעות טקסט, אודיו, ויכולות שיתוף מסך. היישום כולל גם תמיכת שיחת וידאו, ניצול אפשרות שיחות וידאו ביישום FaceTime כשאפשר. עם זאת, הוא שומר על יכולות וידאו להתממשקות עם לקוחות מסרים מיידיים אחרים.
היישום תומך ב-iMessage של אפל, שירות מסרים מיידים חינמי האפשרי רק לבעלי מכשירים המריצים iOS 5. הוא גם תומך בשני הפרוטוקולים, Extensible Messaging and Presence ‏(XMPP) (מוצג ביישום תחת השם "Jabber") ו-AOL Instant Messenger ‏(AIM). בנוסף, ביישום מציע התחברות ישירה ליאהו! מסנג'ר ולגוגל טוק.
אנדריי קיסקה

אנדריי קיסקה (בסלובקית: Andrej Kiska‏; נולד ב-2 בפברואר 1963 בפופרד) הוא איש עסקים ונדבן סלובקי, נשיא סלובקיה החל משנת 2014. הוא רץ לנשיאות סלובקיה כמועמד עצמאי ונבחר בסיבוב השני של הבחירות כשגבר על יריבו, ראש הממשלה רוברט פיצו. הוא מהנדס אלקטרוניקה בהכשרתו.

קורותיו

קיסקה נולד בפופרד בשנת 1963 בימי הרפובליקה הסוציאליסטית הצ'כוסלובקית. הוא למד הנדסה בפקולטה לאלקטרוטכניקה של בית הספר הטכני הגבוה (בימינו - האוניברסיטה הטכנית הסלובקית) בברטיסלאבה. התמחה במיקרואלקטרוניקה ועבד כמהנדס בחברה הממשלתית "נפטופרויקט".
בשנת 1990 אחרי מהפכת הקטיפה, היגר לארצות הברית, בה עבד באתרי בנייה ובמכירת כריכים בתחנות דלק. בהתחלה הפסיד את כל חסכונותיו בעסק שנכשל. כעבור שנתיים חזר לסלובקיה ועסק בניהול עסקים בתחום מוצרי יוקרה. יחד עם אחיו הבכור הקים בהמשך שתי חברות המיקרו אשראי "מיקרו טאטרה", "טריאנגל" ו"קוואטרו" (1996) שסיפקו סחורות במיקרואשראי.
עסקיו שגשגו והוא הפך למיליונר. בשנת 2005 העביר את החברה קווארטו לבנק VÚB.
בשנת 2006 הקים עמותה שלא למטרות רווח הקרויה "המלאך הטוב" (Dobrý anjel), שדרכה תורמים עוזרים למשפחות שנקלעו למצוקה כספית כתוצאה מבעיות בריאות חמורות (כמו סרטן). עד שנת 2013 מעל 120,000 משפחות תרמו לעמותה זו 20 מיליון אירו ל-5,000 משפחות.

הבחירות לנשיאות

בסיבוב ראשון של הבחירות לנשיאות סלובקיה, רץ קיסקה לתפקיד כשהוא טירון פוליטי ועמד במקום השני עם 24% מהקולות, אחרי ראש הממשלה רופבט פיצו (28% מהקולות). מכיוון שאף אחד מהמועמדים לא זכה ליותר מ-50% מהקולות, ב-29 במרץ 2014 התקיים סיבוב שני, שבו זכה קיסקה בכמעט 60% מקולות המצביעים.
הוא נכנס לתפקיד הנשיא ב-15 ביוני 2014.

עמדות פוליטיות

בתחום מדיניות החוץ קיסקה תומך בעצמאות חבל קוסובו ובהכרתו הרשמית כמדינה עצמאית. הוא גילה בקורת כלפי מהלכי רוסיה באוקראינה ובניגוד לראש הממשלה פיצו ולנשיא צ'כיה מילוש זמאן תמך בסנקציות נגדה. את משכורתו כנשיא הוא תורם לנזקקים.
בנושאי משפחה הוא בדעה שהתא המשפחתי מתבסס על קשר בין גבר ואשה.
אנדריי קיסקה גר בפופרד והוא נשוי למרטינה קיסקובה ואב לארבעה ילדים.
סימנים (הלכה)

סימנים בהלכה הם אמצעי בירור במקום ספק. ניתן לסמוך לא רק על עדים, אלא גם על סימנים המוכיחים דבר מסוים.
במשנה שבמסכת בבא מציעא, נפסק כי ניתן להשיב אבידה לבעליה על פי סימנים. אם אדם בא ונותן סימנים המוכיחים שהחפץ שלו, מכיוון שלא יכול היה לדעת שהחפץ שלו לולי היה החפץ ברשותו לפני כן, ניתן להחזיר לו את האבידה.

מהתורה או מדברי חכמים

חכמי הגמרא הסתפקו, האם מדובר בדין מהתורה או מדין חכמים. השאלה היא בעצם, האם ניתן לסמוך על כך גם באיסורים - כמו בהשבת גט לאשה על פי סמנים ובכך להתירה לנישואין, או שמא מדובר בדין התקף רק בהלכות אבידה ומציאה, וזאת על פי הסברא האומרת, כי כל אדם מסכים, שכאשר תאבד לו אבידה, יחזירו אותה למי שיתן סימנים; שהרי לולי כן, לעולם לא יוכל הוא עצמו לתבוע את האבידה ממוצאה.
מסקנת הגמרא היא אמרת רבא, שסימנים הם מהתורה, ונדרשים מהפסוק "עד דרוש אחיך אותו", כלומר דרוש אם הוא אכן האובד או לא.

סימנים באיסורים

בחולין, הגמרא משווה לכך דין אחר. ישנה מחלוקת האם פרד  - בעל חיים הבא מכלאיים של חמור וסוס - מתייחס אחר אמו, או גם אחר אביו הביולוגי. קיימת דעה, כי הוא מתייחס רק אחר אמו, ולפי דעה זו, אסור להנהיגו יחד עם בעל חיים מהמין השני מהדין לא תחרוש בשור וחמור יחדיו ביד חכמים מקובלים סמנים כדי לבדוק האם אביו הביולוגי הוא חמור או סוס. בגופו: אם אוזניו ארוכות וזנבו קצר, סימן הוא כי אמו אתון, ובקולו: אם קולו עבה סימן כי אמו אתון, ואם קולו צלול סימן כי אמו סוסה האמורא רבי אבא היה נוהג לסמוך על הסימנים כאשר היה לוקח פרד כדי להנהיג את עגלתו, והיה אומר למשמשו שיבדוק ששני הפרדים יהיו ממין אחד. מכאן מסיקה הגמרא כי סימנים הם מהתורה.

סימנים כדי לחייב אדם מיתה

לעומת זאת, בניגוד לטביעת עין, אין להרוג אדם, על סמך סימנים, ולמשל אם באו שני עדים והעידו שפלוני העיד על פי סימנים בגופו - אין הוא מחויב מיתה על סמך עדות כזו. במסכת בבא מציעא, נפסק כי ניתן להתיר אשה לנישואין כאשר מוצאים גט ברחוב והיא נותנת את סימניו, אך תוספות מבהיר, כי אם תזנה האשה עם גבר זה לאחר שנישאה לגבר שני, בעוד שהבעל הראשון כבר מת, לא ניתן להרוג אותה ואת הבועל על סמך סימני הגט, שכן אין סימנים בירור  גמור עד שניתן להרוג על פיו אדם.

סימנים במשפט העברי

למרות שבהשבת אבידה, מחזירים אבידה על פי סימנים, לא ניתן להוציא ממון מחזקתו על פי סימנים. סימנים יכולים להועיל רק כאשר הם לא נגד חזקת ממון, כמו בהשבת אבידה, או למשל כאשר ידוע שאדם הפקיד אצל חבירו דבר מסוים, אלא שלא ידוע מה הוא, והוא בא ונותן את סימניו, או למשל סימנים מועילים בשודא דדייני כדי שהדיין יפסוק כמו מי שהביא סימנים.
ברצלונה (כדורסל)

היסטוריה

הקבוצה הוקמה ב-1926 לאחר שהוחלט בקבוצת הכדורגל להרחיב את הפעילות גם לענפי ספורט אחרים, ותוך זמן קצר היא הצטרפה לליגת העל הספרדית. עד לשנות ה-80 הקבוצה זכתה באליפות אחת בלבד (עונת 1958/1959), כאשר הקבוצה הדומיננטית הייתה ריאל מדריד שזכתה ברוב התארים המקומיים והיבשתיים. בשנות ה-80 התהפכה המגמה, והקבוצה הצליחה לזכות מאז ב-13 אליפויות נוספות וב-11 גביעים (עד לשנות ה-80 הקבוצה זכתה ב-9 גביעים).
לקראת עונת 2002/2003 הוחלט כי משחקי הפיינל פור של היורוליג ייערכו בברצלונה. באותה עונה הצליחה הקבוצה לזכות באליפות הליגה, בגביע הספרדי ובאליפות היורוליג.
אולמה הביתי של הקבוצה הוא היכל פלאו בלאוגרנה, המכיל 7,585 מקומות ישיבה.
פייר-אמריק אובאמיינג

קריירת נוער

אובאמיינג החל לשחק כדורגל ברואן ב-2001 וב-2005 עבר לשחק בבסטיה.
אובאמיינג עבר למחלקת הנוער של מילאן בעונת 2007 ונמנה עם סגל קבוצת הנוער באותה שנה, בטורניר במלזיה הוא כבש 7 שערים ב-6 משחקים.

קריירת מועדונים

אחרי שנמנה עם סגל מילאן בעונת 2008 ולא שותף באף משחק, הושאל אובאמיינג לקבוצת דיז'ון מהליג 1 בגיל 19 בלבד בעונת 2008/09, הוא כבש 8 שערים ב-34 משחקים ונחשב לכישרון גדול עם עתיד גדול.
ב-24 ביוני 2009 חתם לעונת השאלה בליל וכבש 2 שערים ב-14 משחקים.
ב-21 באוגוסט 2010 חתם שוב לעונת השאלה, הפעם במונקו שם כבש שוב 2 שערים ב-19 משחקים.
בינואר 2011, אחרי חצי שנה במונקו, הושאל לשנה לסנט אטיין שלאחר עונה של 2 שערים ב-14 משחקים רכשה אותו ממילאן תמורת 1.8 מיליון אירו.
בעונת 2013 כבש אובאמיינג 19 שערים ב-37 משחקים במדי סנט אטיין וסיים במקום השני ברשימת מלכי השערים אחרי זלאטן איברהימוביץ'.
אחרי העונה המצוינת שלו בסנט אטיין, חתם אובאמיינג בפיינליסטית של ליגת האלופות – בורוסיה דורטמונד ב-4 ביולי 2013 תמורת 13 מיליון אירו.
את הופעת הבכורה הרשמית שלו בבורוסיה דורטמונד עשה בסופר קאפ הגרמני, נגד באיירן מינכן, כשעלה כמחליף ובישל את השער האחרון במשחק למרקו רויס, עזר לקבוצתו לנצח 4:2 וזכה בתואר ראשון בדורטמונד.
אובאמיינג הרשים מאוד כשהגיע לקבוצה כשכבש שלושער במשחק הפתיחה שלו בבונדסליגה מול אאוגסבורג וכשכבש בחצי הראשון שלו בבונדסליגה 9 שערים ב-16 משחקים ששותף בהם, בחצי השני אכזב מעט כשכבש רק 4 שערים ב-16 משחקים.
ב-27 בנובמבר כבש אובאמיינג את שערו הראשון בליגת האלופות מול נאפולי בניצחון קבוצתו 1:3 .
לקראת עונת 2014/2015 זכה עם דורטמונד בסופר קאפ הגרמני לאחר ניצחון 2:0 על באיירן מינכן. באותו משחק כבש אובאמיינג את השער השני לזכות קבוצתו. בעונת 2016/17 אובמיאנג זכה בתואר מלך השערים של הבונדסליגה עם 31 כיבושים, באותה עונה הוא זכה עם דורטמונד בהגביע הגרמני.
ב-31 בינואר 2018 חתם אובמיאנג בארסנל לשלוש וחצי שנים עבור 56 מיליון ליש"ט, סכום שיא עבור ארסנל.
ב-3 בפברואר פתח לראשונה במדי ארסנל במשחק נגד אברטון במסגרת הליגה האנגלית, באצטדיון האמירויות. באותו משחק ניצחה ארסנל 5-1, כאשר אובמיאנג מבקיע את שער הבכורה שלו מבישול של הנריק מחיטריאן, איתו שיתף פעולה קודם לכן במדי בורוסיה דורטמונד. באוקטובר 2018 זכה בתואר שחקן החודש בפרמייר ליג.
את עונת 2018/2019 סיים אובאמיינג כמלך שערי הליגה האנגלית בעונת הבכורה שלו עם 22 כיבושים, את התואר הזה חולק עם מוחמד סלאח וסאדיו מאנה.

נבחרת גבון

אובאמיינג הוזמן לשחק בנבחרת עד גיל 19 של איטליה אחרי שהרשים בתקופתו בדיז'ון, לבסוף בחר לשחק בנבחרת הצעירה של צרפת והופיע לראשונה במשחק ידידות נגד תוניסיה הצעירה.
ב-25 במרץ 2009 בחר אובאמיינג לשחק במדי נבחרת גבון והופיע לראשונה בנבחרת מול נבחרת מרוקו, משחק בו כבש בניצחון 2:3.
אובאמיינג גם הוביל את נבחרתו לרבע גמר גביע אפריקה לאומות 2012, ב-5 בפברואר במשחק רבע הגמר כבש מול נבחרת מאלי במשחק שנגמר 1:1 והלך להארכה ולפנדלים אשר הסתיים בתוצאה 4:5 לטובת מאלי לאחר שאובאמיינג החמיץ את הבעיטה שלו. אובאמיינג הוביל את הנבחרת הלאומית גם בגביע אפריקה לאומות 2017, שם סיימה במקום ה-3 בבית א', אחרי שלוש תוצאות תיקו.
יצחק אבנון

יצחק אבנון (1909–1967) היה מורה ומחבר ספרי מדע ודעת לילדים ולנוער.

חייו

יצחק אבנון (וסרשטיין) נולד בשנת 1909 בברנוב שבגליציה, למד בגימנסיה העברית בווילנה והיה חבר בתנועת "גורדוניה". בשנת 1938 עלה לארץ ישראל ולימד שנים רבות בבית הספר היסודי "ביאליק" בתל אביב.
פרסם מאמרים בעיתוני ילדים, בעיקר ב"דבר לילדים". בשנות החמישים ערך את "מה טוב לדעת", דו-שבועון לענייני מדע לנוער. השתתף בחיבור ערכים באנציקלופדיה "מעיין". בשנים 1950–1952 יצאה לאור אנציקלופדיה מכלל, אותה חיבר בשיתוף עם מומחים בתחומים שונים, וזכתה להצלחה רבה. בשנת 1963 יצאה לאור מהדורה מורחבת שלה ובה 16 כרכים. כתב ספרים לילדים ולנוער על נושאים רבים ומגוונים: עיבודים לסיפורי התנ"ך, קורותיהם של מגלי ארצות וממציאים, סיפורי חייהם של אמנים גדולים, עיבודים לסיפורי ילדים ממיטב ספרות העולם, אגדות עמים, היסטוריה, גאוגרפיה ועוד. ספריו אלו זכו לפופולריות רבה בקרב הילדים והנוער.
ממשלת ישראל השלוש עשרה

מלחמת ששת הימים

ב-15 במאי 1967 צעד בירושלים מצעד יום העצמאות. על בימת הכבוד עמדו אשכול, ועמו הרמטכ"ל יצחק רבין. עוד במהלך המצעד הגיעו אל הנוכחים ידיעות כי גמאל עבד אל נאצר, נשיא מצרים החל להזרים לסיני כוחות צבא גדולים.
למשבר קדמו חודשים של חיכוכים עם סוריה, שהביאו לפגיעות ביישובי הצפון, ולקרב אווירי באפריל 1967 שבו הופלו שישה מטוסי מיג 21 סוריים. נראה כי החלטתו של נאצר להזרים את הכוחות הייתה צעד שנועד להניא את ישראל מהתערבות וניסיון להפיל את המשטר הסורי, צעד שעליו רמז הרמטכ"ל רבין. רבים מעריכים כי המשבר החל מבלי שתהייה כוונה אצל איש מן הצדדים להביא למלחמה כוללת, אך שורה של צעדים שלא ניתן היה לחזותם מראש, הביאו את האזור אל המלחמה.
עם כניסת הכוחות המצריים לסיני, הורה מזכ"ל האו"ם, או תאנט, על פינוי כוחות האו"ם שהיו בסיני, וזאת לאחר דרישתו של נאצר כי יפנה הכוחות באופן חלקי. פעולה זו הביאה לכך שנאצר ישלוט במצרי טיראן דבר שהביא למצור ימי על מדינת ישראל. בתוך יומיים, מ-19 במאי ואילך, גויס כוח המילואים של מדינת ישראל והועמד בכוננות. החלה תקופת המתנה, במהלכה שותק המשק הישראלי עקב שהיית כל הגברים הכשירים בשירות מילואים, וחרדה קיומית ירדה על המדינה.
הציבור הישראלי לא חש ביטחון באשכול. ככל שהתמשכה תקופת ההמתנה, ואשכול לא הורה על יציאה למלחמה, גבר החשש כי מדינות ערב יקדימו את מדינת ישראל, ויפתחו ראשונות במתקפה.
ב-1 ביוני מסר אשכול את תיק הביטחון לידיו של משה דיין. כן צורפו לממשלה החדשה שהוקמה נציגי גח"ל מנחם בגין ויוסף ספיר, כשרים בלי תיק. הייתה זו ממשלת האחדות הראשונה שהוקמה במדינת ישראל, ובאותו הזמן כונתה "ממשלת ליכוד לאומי". עם מינויו של דיין לשר הביטחון, איבד אשכול את ההנהגה, ולמעשה מסר בידיו של דיין את ההכרעה על היציאה למלחמה ועל מהלכה.
המלחמה, לכשפרצה, הייתה הניצחון הצבאי הגדול ביותר שלו זכתה מדינת ישראל מאז ומעולם. תוך שישה ימים הביס צה"ל את צבאות ערב, כבש את חצי האי סיני, את יהודה ושומרון, את רצועת עזה ואת רמת הגולן. ירושלים אוחדה, ונכבש הכותל המערבי.

סיום כהונת הממשלה

לאחר המלחמה שקע אשכול מבחינה אישית ומבחינה בריאותית. מחלת הסרטן הכתה בו, והוא הלך ואיבד את כושרו להמשיך בחיים הפוליטיים.
בסוף שנת 1968 היה ברור כי אשכול לא יאריך ימים. עוד בימי חייו סוכם בין ראשי מפלגת העבודה כי יורשתו תהיה גולדה מאיר]. ב-3 בפברואר 1969 לקה אשכול בהתקף לב, אך לאחר שנמסר כי החלים ממנו ושב לעבודה, לקה בהתקף נוסף, וב-26 בפברואר 1969 נפטר והממשלה סיימה את כהונתה. יגאל אלון מילא את מקומו במשך 19 יום כראש ממשלה בפועל, עד אשר מאיר הקימה ממשלה ב-17 במרץ.
היו שלום ותודה על הדגים

עלילה

ארתור דנט חוזר לכדור הארץ, אשר עדיין קיים באופן מפתיע, אחרי שמונה שנים (בספירה שלו) של שיטוט בחלל.
הוא תופס טרמפ לביתו עם אדם בשם ראסל, שמסיע את אחותו, פנצ'רץ', לביתה. ארתור מגלה שעברו חודשים ספורים בלבד מאז הפעם האחרונה שבה היה בכדור הארץ. כמו כן, ראסל מספר לו שאחותו החלה לסבול מהזיות מיד לאחר תאונה כלל-עולמית שהובילה להיסטריה המונית בעקבות ה"הזיה על חלליות צהובות". בנוסף לכך, ארתור מגלה שבעקבות אותה תאונה כל הדולפינים נעלמו מכדור הארץ. ארתור חוזר לביתו, ומוצא בין כל הדואר שהצטבר במהלך היעדרותו קערה שעליה חרוטות המילים "היו שלום ותודה...".
ארתור חוזר לחייו הקודמים, ומנסה למצוא את פנצ'רץ', שאותה פגש במכוניתו של ראסל. למזלו, הוא מצליח לאתר אותה ולפתוח איתה בשיחה ולפני שהיא עוזבת גם נותנת לו את מספר הטלפון שלה, אך ארתור מאבד אותו. ארתור מצליח לאתר את ביתה באמצעות איתור מיקומה של המערה שבה שהה לאחר שהתרסק בכדור הארץ פרהיסטורי. משיחותיהם עולה כי יש להם הרבה מאוד דברים משותפים והם מתאהבים. פנצ'רץ' מספרת לארתור שדקות ספורות לפני אותה הזיה על הספינות הצהובות, הייתה לה הארה איך להפוך את הכל לטוב יותר, אבל שניות אחדות לאחר מכן איבדה את הכרתה, ומאז היא לא מסוגלת להיזכר באותה הארה.
ארתור נוסע עם פנצ'רץ' לארצות הברית כדי לפגוש את "וונקו השפוי" ולברר לאן נעלמו הדולפינים. בשיחה עם וונקו הוא מגלה להם כי ברשותו נמצאת קערה דומה לזו של ארתור, ומתברר כי גם לפנצ'רץ' יש קערה זהה. וונקו מעודד אותם "להקשיב" לדברי הקערה, וכשהם עושים זאת, הם שומעים הודעה קולית שהשאירו הדולפינים לפיה הם נטשו את כדור הארץ לפני השמדת כדור הארץ ועברו למימד מקביל, אך לפני עזיבתם שיחזרו את כדור הארץ ההרוס על מנת להציל את האנושות. בעוד שארתור איבד משהו וקיבל אותו חזרה, פנצ'רץ' מרגישה שהיא גילתה משהו ואיבדה אותו, ושניהם מחליטים לעזוב את כדור הארץ ולצאת אל החלל כדי להגיע אל המקום בו נמצאת ההודעה האחרונה של אלוהים לברואיו.
במקביל להתרחשויות בכדור הארץ, פורד פרפקט מגלה שבעקבות עדכון "מדריך הטרמפיסט לגלקסיה", הערך של כדור הארץ, שבעבר כלל רק את המילים "לא מזיק ברובו", הוחלף בערך גדול בהרבה שכתב פורד בזמן שהותו בכדור הארץ. הדבר נראה לו חשוד, והוא מחליט לשוב אל כדור הארץ. פורד מגיע לכדור הארץ בעזרתה של חלליתו של רובוט עצום, שנוחתת במרכז לונדון וגורמת להיסטריה רבה, ופוגש את ארתור ופנצ'רץ'. שלושתם תופסים את הפיקוד בחללית שבעזרתה פורד הגיע ועוזבים את כדור הארץ.
ארתור מגיע יחד עם פנצ'רץ' אל כוכב לכת שבו הם פוגשים את הרובוט "מרווין", שכעת נמצא במצב רעוע. על הכוכב שלושתם מגלים מהי ההודעה האחרונה של אלוהים לברואיו: "מצטערים על התקלה" (במקור We apologise for the inconvenience", אנו מתנצלים על אי הנוחות), ומרווין, שלא יכול להמשיך עוד, נפטר.

הדיון סביב הספר

הספר בעל אופי שונה מקודמיו לסדרה; תחילה, משום שיש בו רומנטיקה וקפיצות מרובות בין הזמנים והעלילות. בנוסף לכך, הספר כמעט ולא מכיל מסעות בחלל, ומתמקד בעיקר בכדור הארץ. דאגלס אדמס עצמו הצהיר שאינו מרוצה מהעלילה, משום שהעורך האיץ בו לסיים את כתיבת הספר.
עלילת הספר מציגה גם את השינוי בהשקפתו של אדמס כלפי מחשבים. בספריו הקודמים, המחשבים תוארו לרוב בצורה שלילית והומוריסטית, שהציגו את השקפתו דאז. לעומת זאת, במהלך כתיבת הספר השלישי בסדרה דעתו כלפי הטכנולוגיה השתנתה, וזאת בעקבות רכישת מחשב המקינטוש הראשון שהופץ באנגליה. בספרו הרביעי מסופר שארתור מחליט לקנות מחשב לצורך מיפוי כוכבים, ואדמס העיר הערה לעגנית בנוגע להחלטתו.
פורשה 356

הפורשה 356 היא מכונית ספורט אשר יוצרה בין השנים 1948 ל-1965. זו הייתה המכונית הראשונה בייצור סדרתי של חברת פורשה.

היסטוריה

ה-356 נוצרה על ידי פרדיננד "פרי" פורשה, בנו של ד"ר פרדיננד פורשה, מייסד החברה.
ללא שוני רב מקודמתה, החיפושית של פולקסוואגן, ה-356 ממונעת על ידי מנוע אחורי בעל ארבעה צילינדרים וקירור אוויר. כמו כן, גם הפורשה הייתה בעלת הנעה אחורית.
עיצובה של ה-356, למרות הדמיון הרב לחיפושית, נעשה בידי ארווין קומנדה במיוחד עבור פורשה. בעברו הוביל קומנדה גם את צוות העיצוב של החיפושית.
רוב חלקיה המכניים של ה-356 הראשונה הובאו מהחיפושית של פולקסוואגן, ביניהם מרכיבי המנוע, מתלים ושלדה.
מהלך זה נעשה במטרה לחסוך בעלויות הייצור, אך במרוץ הזמן החליטו בפורשה על כיוון חדש שה-356 צריכה לקחת ושיפרו את מערך רכיבי המכונית במטרה לשפר את ביצועיה בפן הספורטיבי.

דגמים

בדומה לאופי הפעולה בחברת פורשה היום, ה-356 עברה לאורך חייה שיפורים קלים מדי מספר שנים ולא הוצגה כדגם חדש בכל 7-8 שנים, שיטה הנהוגה ברוב יצרניות הרכבים.
ה-356 הוצגה בגרסת גג פתוח כבר מההתחלה (אב הטיפוס דגם פורשה 356/1), ובשנות ה-50' המוקדמות אף היוו דגמים אלו 50% מסך הייצור.
הגרסה פתוחת-הגג הפופולרית ביותר הייתה ה-356 ספיידר, אשר בשנת 1957 פורשה ייצרה 1,171 רכבים מדוגמתה. הסיבה העיקרית לאהדה הרבה אשר נחלה הספיידר היא בעקבות מכונית ה-550 ספיידר אשר פורשה ייצרה במקביל באותה תקופה עבור מרוצי מכוניות וזכתה להצלחה רבה בסבבי המרוצים.
במרוצת השנים יוצרה ה-356 במגוון גרסאות, כאשר לאורך השנים הוצגו דגמים יותר מהירים, מפוארים ואמנם גם יותר יקרים. מחירה של ה-356 בארצות-הברית בשנות ה-50' היה כ-$4,000, בעוד שכיום הדגמים הללו נמכרים במחירים שבין $20,000 ל-$100,000 בהתאם לחשיבות ונדירות הרכב המוצע.
בתחילת חייה הציעה פורשה את ה-356 עם מנוע בעל 40 כ"ס אשר יוצר בידי פולקסואגן, אך דגמיה האחרונים הוצעו עם מנועים בעלי 130 כ"ס.

ה-356 במרוצים

ה-356 השתתפה במגוון סבבי מרוצים, ביניהם מרוצי ראלי (אספלט), מרוץ 24 השעות של לה מאן, מילה מילייה (מרוץ אלף המיילים) והטארגה-פלוריו. בכולן הוכיחה ה-356 שליטה ללא עוררין.
בין דגמי המרוצים החשובים של ה-356 ניתן למצוא את ה-356A קאררה GT, שם אשר זכה לתחייה מחודשת בשנת 2003 עם השקת מכונית העל של פורשה, הפורשה קאררה GT.
בשנות ה-60' שיתפה פורשה פעולה עם סדנת הביצועים והמרוצים של פיאט, אבארת', בפיתוח גרסאות המרוץ של פורשה.
עובדה זו מקבלת משמעות קוריוזית בימים אלו מאחר שפרארי, אשר בבעלות פיאט, היא יריבתה הגדולה ביותר של פורשה כיום, בין אם על מסלולי המרוצים או במכירות רכבי הכביש.